साहिबगंज : जिले को पत्थर खदानों के लिए जाना जाता है। राज्य में सबसे अधिक पत्थर खदान व क्रशर इस जिले में हैं। इसमें करीब एक लाख लोग प्रत्यक्ष व परोक्ष रूप से जुड़े हुए हैं। उनके घरों का चूल्हा उसी से जलता है। यहां का काला पत्थर काफी उन्नत कोटि का होता है। वह हल्का होता है तथा पानी नहीं सोखता है इसलिए घरों की छत ढलाई के साथ-साथ अन्य कार्यों में उसका उपयोग किया जाता है। यहां का स्टोन चिप्स बिहार, उत्तर प्रदेश व पश्चिम बंगाल के अलावा बांग्लादेश तक जाता है। बावजूद आज तक यहां पत्थर पर आधारित एक भी उद्योग नहीं लग पाया है। यहां गुमानी नदी में पर्याप्त बालू भी उपलब्ध है। पत्थर की खदानें भी हैं। मजदूर भी हैं। सीमेंट व छड़ की फैक्ट्रियां भी आसपास के जिलों में हैं। पत्थर पर आधारित उद्योग यहां लगाया जाए तो हजारों लोगों को रोजगार मिल सकता है। यहां के मजदूरों को रोजगार की तलाश में किसी अन्य प्रदेश में जाकर फजीहत झेलने की जरूरत ही नहीं पड़ेगी। यहां ह्मूम पाइप, पोल, स्लीपर, स्टोन ब्रिक्स आदि पर आधारित उद्योग लग सकते हैं और हजारों लोगों को उसमें रोजगार मिल सकता है।